Fyrir hönd stjórnar FÍR þá óska ég þér og fjölskyldu þinni gleðilegs árs og þakkir fyrir ánægjulegt samstarf á síðasta ári . Síðasta ár var mjög annasamt . Þrekvirki sem rafiðnaðarmenn fyrir norðan unnu til að halda uppi raforkukerfi landsins í þeim veðravítum sem hafa skollið á okkur undanfarið eru aðdáunarverð . Í svoleiðis aðstæðum kemur alltaf betur og betur í ljós nauðsyn rafmenntunar til að halda uppi þeim lífsgæðum sem við viljum halda í þessu landi . Í svoleiðis aðstæðum þarf öryggi rafiðnaðarmanna að vera númer eitt . Mikil áhersla er löggð á öryggismál félagsmanna þar sem öryggisnefnd RSÍ hefur verið mjög virk . T.d. var haldið áfram því átaki að koma öryggislásum til félagsmanna í samstarfi við Rafmennt og SART og öryggisviðburður RSÍ-Ung var haldinn . Eitt stærsta mál ársins var að sjálfsögðu samþykkt aðal kjarasamnings fyrir félagsmenn . Tvö atriði fóru misvel í félagsmenn , ákvæði um yfirvinnu eitt og tvö og stytting vinnuviku . Út frá þeirri óánægju voru haldnar skoðanakannanir og félagsfundir hjá félaginu til að skerpa á afstöðu félagsmanna . Við treystum á að félagsmenn hafi sambandi Rafiðnaðarsambandið ef menn vilja fá frekari útfærslu á styttingu vinnuviku og önnur atriði kjarasamnings . FÍR stefnir að því að hafa skrifstofu félagsins opna lengur einn dag í mánuði þar sem félagsmenn geta komið og rætt við stjórnarmenn . Við þurfum alltaf að vera á varðbergi varðandi réttindi okkar og kjör og hefur stjórn FÍR verið að gera sitt besta til að tryggja það til komandi framtíðar . Vinna stendur nú við að klára þá samninga sem enn eru lausir . Við leggjum mikla áherslu á að fjölga konum í faginu og hefur félagið styrkt félag fagkvenna til að efla hag kvenna innan iðnmennta , og ekki síst innan rafiðnaðargeirans . Miklar breytingar hafa orðið innan Rafmenntar þar sem fjöldi námskeiða standa meðlimum til boða . Íslandsmótið í rafvirkjun var haldið á árinu og munu sigurvegarar taka þátt í Euroskills fyrir hönd félagsins . Þing RSÍ var haldið á árinu þar sem margir af okkar félagsmönnum endurnýjuðu umboð sitt fyrir hönd félagsins í miðstjórn og aðrar stöður . Undirritaður var einn af þeim sem endurnýjaði umboð sitt sem varaformaður RSÍ og vona ég að það það muni koma félaginu til góða . Vinna við stefnumótun RSÍ er í fullum gangi og mun FÍR taka þátt í því í gegnum samtal við félagsmenn . Stefna FÍR er að efla tengsl við félagsmenn með félagsfundum og aukinni upplýsingagjöf . Eitt af stóru verkefnum þessa árs er 50 ára afmæli RSÍ og mun FÍR taka virkan þátt í afmælisárinu . Enda er FÍR einn af stofnaðilum RSÍ og stærsta aðildarfélagið innan sambandsins . Fjölskylduhátíð RSÍ verður mjög glæsileg á þessu ári vegna stórafmælis RSÍ . Og hvetjum við félagsmenn endilega til að mæta og samfagna með okkur . Formannskosning FÍR er á árinu og mun undirritaður gefa kost á sér til áframhaldandi setu sem formaður félagsins . FÍR er mjög virkt félag með mikla sögu sem við erum mjög stolt af . Það er von stjórnar að félagsmenn komi til með að standa saman eins og við höfum alltaf gert .